b'\n_START_ARTICLE_\nSistem de cinema\n_START_PARAGRAPH_\nUn sistem de cinema constituie totalitatea mijloacelor tehnice necesare film\xc4\x83rii, de ex. camera obscur\xc4\x83 \xc8\x99i aparatul de proiec\xc8\x9bie cinematografic\xc4\x83, pentru exprimarea artistic\xc4\x83 unic\xc4\x83 a realizatorului. Este caracterizat de raportul laturilor imaginii proiectate pe ecran, a sunetului (monoaural sau biaural - stereofonic), felului imaginii proiectate (bidimensionale sau tridimensionale - stereoscopice).\n_START_SECTION_\nClasificare\n_START_PARAGRAPH_\nGruparea sistemelor de cinema se face \xc3\xaen raport cu formatul peliculei:\n_START_SECTION_\nSistem de cinema pentru format normal\n_START_PARAGRAPH_\nLa acest sistem filmarea se face pe pelicul\xc4\x83 de 35 mm l\xc4\x83\xc8\x9bime f\xc4\x83r\xc4\x83 dispozitive speciale de filmare (sistemele clasic, ca\xc8\x99etat, Vista Vision 1 \xc8\x99i 2) sau cu dispozitive speciale de filmare (sistemele Cinemascop 1 \xc8\x99i 2, Variorama ,etc).\n_START_SECTION_\nSistem de cinema pentru ecran lat\n_START_PARAGRAPH_\nFilmarea se face pe o pelicul\xc4\x83 mai lat\xc4\x83 de 35 mm f\xc4\x83r\xc4\x83 dispozitive speciale de filmare (sistemul Todd AO "Format lat" - filmarea cu pelicul\xc4\x83 de 65 mm, proiec\xc8\x9bia cu 70 mm cu sunet pe 8 canale) \xc8\x99i cu dispozitive speciale de filmare (Cinemascop 55, M.G.M.-65).\n_START_SECTION_\nSistem de cinema pentru format special\n_START_PARAGRAPH_\nFilmarea se face pe mai multe pelicule (indiferent de l\xc4\x83\xc8\x9bime). Se  poate face sub form\xc4\x83 stereopereche monocular (sistemele Cinerama, Cinemiracle, Kinopanorama, Circorama, Poliecran, "Lanterna Magic\xc4\x83") sau binocular (stereosistemele)._NEWLINE_Se pot face copii de exploatare \xc3\xaen cinema de la cel de-al doilea sistem \xc3\xaen primul, \xc3\xaens\xc4\x83 se pierd unele calit\xc4\x83\xc8\x9bi \xc3\xaen special la redarea sunetului. \xc3\x8en cel mai bun caz sunetul stereofonic poate fi redat \xc3\xaen sistem Dolby. Se poate face \xc8\x99i trecere de la primul sistem la al doilea, \xc3\xaens\xc4\x83 imaginea trebuie prelucrat\xc4\x83 pierz\xc3\xa2ndu-se din ea la sistemul clasic; sunetul trebuie prelucrat pentru stereofonie.\n_START_SECTION_\nSisteme de cinema \xc3\xaen Rom\xc3\xa2nia\n_START_PARAGRAPH_\n\xc3\x8en re\xc8\x9beaua de cinematografe din Rom\xc3\xa2nia s-au folosit \xc8\x99i se mai folosesc sistemele pentru \xe2\x80\x9eformat normal\xe2\x80\x9d (sistemul clasic \xc8\x99i ca\xc8\x99etat, cinemascop 1 \xc8\x99i pe la sf\xc3\xa2r\xc8\x99itul anilor 1960, \xc3\xaenceputul anilor 1970 \xc8\x99i cinemascop 2) \xc8\x99i \xe2\x80\x9eecran lat\xe2\x80\x9d Todd AO 7o mmm p\xc3\xa2n\xc4\x83 la \xc3\xaenceputul anilor 1990, dat fiind faptul c\xc4\x83 pe pia\xc8\x9b\xc4\x83 nu au mai ap\xc4\x83rut filme \xc3\xaen acest sistem, o cauz\xc4\x83 fiind costurile enorm de mari.'